กสิกรไทยลุยตราสารหนี้ตุรกี
บลจ.กสิกรไทยลุยตราสารหนี้ตุรกีเผยมีโอกาาสให้ผลตอบแทนน่าสนใจในภาวะดอกเบี้ยทรงตัว
18 ก.พ. 2556

บลจ.กสิกรไทยลุยตราสารหนี้ตุรกีเผยมีโอกาาสให้ผลตอบแทนน่าสนใจในภาวะดอกเบี้ยทรงตัว
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า ในปัจจุบันตราสารหนี้ในประเทศตุรกีเป็นทางเลือกใหม่ ที่มีโอกาสให้ผลตอบแทนที่น่าสนใจในภาวะดอกเบี้ยทรงตัวทั่วโลก 
ทั้งนี้ บลจ.กสิกรไทย ประเมินว่า เศรษฐกิจตุรกีในภาพรวมยังคงมีเสถียรภาพ โดยในช่วง 3-4 ปีที่ผ่านมา เป็นหนึ่งในประเทศที่มีอัตราการเติบโตทางเศรษฐกิจสูงสุดประเทศหนึ่งของโลก แม้ในปีที่ผ่านจะชะลอลงมาบ้าง แต่ก็ยังสามารถขยายตัวได้ใกล้เคียงเศรษฐกิจโลก 
นอกจากนี้ รายได้ต่อหัวของประชากรก็ค่อนข้างสูงเมื่อเทียบกับประเทศที่มีอันดับความน่าเชื่อถือในระดับเดียวกัน ระบบการเงินการธนาคารที่ค่อนข้างแข็งแกร่ง เห็นได้จากอัตราส่วนเงินกองทุนต่อสินทรัพย์เสี่ยงของกลุ่มธนาคารอยู่ที่ประมาณ 16% สูงกว่าเกณฑ์มาตรฐานสากลที่กำหนดไว้ 8.50% ในขณะที่อัตราส่วนหนี้เสียของระบบธนาคารก็ยังอยู่ในระดับต่ำประมาณ 2.7% โดยอันดับความน่าเชื่อถือของประเทศอยู่ที่ระดับ BBB-
“ในช่วงที่ทิศทางดอกเบี้ยซบเซาแบบนี้ ถือเป็นความท้าทายของ บลจ. ในการเฟ้นหาตราสารหนี้คุณภาพดีในต่างประเทศ เพื่อให้ได้ผลตอบแทนที่ดีกว่าตราสารหนี้ในประเทศ” นายนาวิน กล่าว
พร้อมกันนี้ ระหว่างวันที่ 19-25 ก.พ. บลจ.กสิกรไทย เสนอขายกองทุนเปิดเค ฟอร์เรน โน้ต 3 เดือน เอ ผลตอบแทนประมาณ 2.80% ต่อปี และกองทุนเปิดเค ฟอร์เรน โน้ต 6 เดือน บี ผลตอบแทนประมาณ 3% ต่อปี โดยลงทุนในตราสารหนี้ประเทศตุรกี รัสเซีย บราซิล และสหรัฐอาหรับเอมิเรตส์
กองทุน KFN3MA  อายุโครงการประมาณ 3 เดือน ตราสารที่คาดว่าจะลงทุนในเบื้องต้น ประกอบด้วย ตั๋วแลกเงิน Garanti Finansal Kiralama A.S., (BBB/Fitch)  และเงินฝาก Akbank T.A.S., ประเทศตุรกี (BBB/Fitch) ร่วมด้วยตั๋วแลกเงิน Sberbank, ประเทศรัสเซีย  (BBB/Fitch) ตราสารหนี้ Banco BTG Pactual S.A., ประเทศบราซิล  (BBB-/Fitch) และเงินฝาก Abu Dhabi Commercial Bank,  ประเทศสหรัฐอาหรับเอมิเรตส์  (A+/Fitch) 
กองทุน KFN6MA มีอายุ 6 เดือน จะมุ่งลงทุนในตั๋วแลกเงิน Garanti Finansal Kiralama A.S. (BBB/Fitch) และ เงินฝาก Akbank T.A.S., ประเทศตุรกี (BBB/Fitch)   ร่วมด้วยตั๋วแลกเงิน Sberbank, ประเทศรัสเซีย (BBB/Fitch) ตราสารหนี้ Banco BTG Pactual S.A., ประเทศบราซิล  (BBB-/Fitch)และเงินฝาก Emirates NBD Bank, ประเทศสหรัฐอาหรับเอมิเรตส์ (A+/Fitch) ทั้ง 2 กองทุนข้างต้นมีนโยบายป้องกันความเสี่ยงจากอัตราแลกเปลี่ยนทั้งจำนวน